ANCYL-woordvoerder in hof na hy joernalis glo ‘dronkaard’ noemDie ANC-jeugliga se woordvoerder, Floyd Shivambu, het Dinsdag in die Johannesburg hooggeregshof verskyn nadat hy glo ŉ verslaggewer ŉ ‘dronkaard’ genoem het. Die Sowetan berig dat Shivambu van naamskending aangekla word. Die redakteur van die Saturday Star, Kashiefa Ajam, het ŉ lastereis van R350 000 teen Shivambu ingestel terwyl haar werkgewer, Independent Newspapers, ŉ eis van R300 000 ingestel het vir skade aan sy reputasie. Die Saturday Star het in Januarie verlede jaar ŉ voorblad-storie gedra het waarin daar berig is dat die Whiskey-verskaffer, Chivas Regal, die ANC-jeugliga genader het om hulle verskaffer van keuse te wees. Shivambu het hierop reageer deur glo te sê: “Die siek en deurmekaar Saturday Star joernalis wat die storie geskryf het, het nie eers deur die jeugliga genader om die bewerings te bevestig nie. As daar enigiemand is wat ŉ vennootskap het met Chivas Regal, is dit die dronkaard joernalis, Kashiefa Ajam, en die redaksie van die Saturday Star, wat baie alkohol inneem en vergeet om die jeugliga te kontak wanneer hulle leuens oor die organisasie versprei”. Shivambu se regsverteenwoordiger, Dali Mpofu, het Dinsdag in die hof aangevoer dat Shivambu nie geweet het Ajam is ŉ Moslem en dat sy nie drink nie. Uitspraak in die saak is voorbehou. Shivambu word ook voor die gelykheidshof gedaag nadat hy glo ŉ joernalis van die Independent Newspapers, Carien du Plessis, in ŉ sms “dom” en ŉ “wit teef” genoem het.